
Gerb. Pirmininke,
vykdant nurodytą procedūrą Užimtumo ir socialinių reikalų komitetui buvo pavesta pateikti nuomonę Jūsų komitetui. Jis nusprendė pateikti šią nuomonę laiško forma.
Užimtumo ir socialinių reikalų komitetas minėtą klausimą apsvarstė 2026 m. vasario 25 d. posėdyje. Tame posėdyje jis nusprendė atsakingam Biudžeto komitetui pateikti toliau išdėstytą nuomonę.
Pagarbiai

Li Andersson


NUOMONĖ
A.	kadangi 2025 m. rugpjūčio 28 d. Belgija pateikė paraišką „EGF/2025/004 BE/Tupperware“ dėl finansinės paramos iš Europos prisitaikymo prie globalizacijos padarinių fondo atleistiems darbuotojams (toliau – EGF) po to, kai iš įmonės „Tupperware General Services NV“ Belgijoje, vykdančios veiklą ekonomikos sektoriuje, kuris priskiriamas NACE 2 red. 22 skyriui (Guminių ir plastikinių gaminių gamyba), buvo atleisti darbuotojai NUTS 2 lygmens Rytų Flandrijos provincijoje (BE23); 
B.	kadangi Belgija šią paraišką pateikė laikydamasi Reglamento (ES) 2021/691 4 straipsnio 2 dalies a punkte nustatytų intervencijos kriterijų, pagal kuriuos reikalaujama, kad per keturių mėnesių ataskaitinį laikotarpį (šiuo atveju nuo 2025 m. vasario 17 d. iki 2025 m. birželio 17 d.) valstybės narės įmonėje būtų sustabdoma ne mažiau kaip 200 atleistų darbuotojų ir (arba) savarankiškai dirbančių asmenų veikla, įskaitant darbuotojus, atleistus iš tiekėjų ar tolesnės gamybos grandies įmonių; kadangi, įvertinusi šią paraišką ir laikydamasi visų taikytinų EGF reglamento nuostatų, Komisija padarė išvadą, kad EGF finansinės paramos suteikimo sąlygos yra įvykdytos;
C.	kadangi paraiška yra susijusi su 267 atleistais darbuotojais (reikalavimus atitinkantys paramos gavėjai), kurių veikla buvo sustabdyta pirmiau nurodytuose ekonomikos sektoriuose; 
D.	kadangi 2026 m. sausio 20 d. Komisija priėmė pasiūlymą dėl sprendimo dėl EGF lėšų mobilizavimo Belgijos reikmėms siekiant remti 267 tikslinių paramos gavėjų reintegraciją į darbo rinką; 
E.	kadangi Amerikos korporacija „Tupperware Brands“, kuri yra bendrovės „Tupperware Belgium“ patronuojančioji bendrovė, netikėtai panaikino bendrovei „Tupperware General Services NV“ suteiktas gamybos ir pardavimo licencijas, todėl bendrovės „Tupperware“ patronuojamoji įmonė Belgijoje tapo finansiškai nemoki ir 2025 m. vasario 17 d. paskelbė bankrotą; kadangi 2024 m. spalio mėn. kreditoriai perėmė „Tupperware Brands“ ir po šio perėmimo įvyko didelis restruktūrizavimas, o bendrovė pasitraukė iš kai kurių nepagrindinių rinkų ir uždarė gamyklas, pavyzdžiui, Europoje; 
F.	kadangi Belgijoje nuo 2022 m. bankrotų daugėja; kadangi 2024 m. daugiau kaip 11 000 įmonių buvo paskelbtos bankrutavusiomis (6 323 Flandrijoje) ir tai yra didžiausias skaičius nuo 2013 m.; kadangi ši tendencija tęsėsi: 2025 m. sausio–rugsėjo mėn. bankrutavo 8 493 įmonės, iš kurių 4 964 arba 58 proc. – Flandrijoje; kadangi dėl bankrotų 2024 m. Belgijoje buvo prarastos 32 566 darbo vietos, o 2025 m. pirmąjį pusmetį – 15 351 darbo vieta, iš kurių atitinkamai 59 proc. ir 51 proc. buvo prarastos Flandrijoje; kadangi apie 18 proc. šių darbo vietų prarasta pramonės sektoriuje; be to, kadangi Flandrijos darbo rinkai poveikį daro pastarojo meto restruktūrizavimo įvykiai, pavyzdžiui, atleidimai iš darbo įmonėse �„Van Hool“, „Sappi“ ir „Purmo“, „BelGaN“, „Casa“ ir „Audi“: sumažėjo laisvų darbo vietų galimybių šiame pramonės sektoriuje;
G.	kadangi „Tupperware“ buvo įsisteigusi Alste, viename iš šešių Rytų Flandrijos provincijos administracinių rajonų; kadangi Rytų Flandrijoje 2025 m. gegužės mėn. laisvų darbo vietų, apie kurias pranešta valstybinėms užimtumo tarnyboms, skaičius, palyginti su ankstesniais metais, sumažėjo 13,8 proc.; be to, kadangi, prieš uždarant „Tupperware“, užimtumo lygis Alste jau buvo žemiausias Flandrijoje – 53,82 proc., t. y. 20 procentinių punktų žemesnis už vidutinį užimtumo lygį Flandrijoje (74,1 proc.); kadangi nedarbo lygis Flandrijoje yra apie 3,8 proc.; tačiau, kadangi žemą išsilavinimą turinčių asmenų grupėje jis padidėjo iki 8,8 proc. (+ 5 proc. punktais); kadangi vieno iš trijų buvusių „Tupperware“ darbuotojų išsilavinimo lygis yra žemas, reikia specialios šiems profiliams pritaikytos paramos, kuri padėtų darbuotojams pašalinti šiuos trūkumus ir rasti naują darbą;
H.	kadangi Belgija nurodė, kad pagal EGF reglamento 7 straipsnio 4 dalį, konsultuojantis su socialiniais partneriais, buvo parengtas suderintas prie individualių poreikių pritaikytų paslaugų paketas; 
I.	kadangi, kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa, 8 straipsnyje, EGF lėšų didžiausia metinė suma neturi viršyti 30 mln. EUR (2018 m. kainomis);
todėl Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos įtraukti šiuos pasiūlymus:
1.	primena, kad EGF tikslas – parodyti solidarumą su paramos gavėjais ir teikti jiems paramą; mano, kad EGF finansiniai įnašai pirmiausia turėtų būti skiriami aktyvioms darbo rinkos politikos priemonėms ir prie individualių poreikių pritaikytoms paslaugoms, kuriomis siekiama greitai reintegruoti paramos gavėjus padedant jiems gauti deramas ir tvarias darbo vietas pradiniame jų veiklos ar kitame sektoriuje; pabrėžia, kad svarbu paruošti darbuotojus skubiai reikalingai žaliajai ir skaitmeninei Europos ekonomikos ir visuomenės pertvarkai ir juos atitinkamai remti; atsižvelgdamas į tai pakartoja, kad Sąjunga atlieka svarbų vaidmenį, nes, be kita ko, per EGF prisideda prie teisingai pertvarkai pagal Europos žaliąjį kursą būtinų kvalifikacijų finansavimo; 
2.	pritaria Komisijai, kad tenkinamos EGF reglamento 4 straipsnio 2 dalies a punkte nustatytos sąlygos ir kad Belgija turi teisę pagal šį reglamentą gauti finansinę 1 622 650 EUR paramą, kuri sudaro 85 proc. visų išlaidų, siekiančių 1 909 000 EUR ir apimančių prie individualių poreikių pritaikytų paslaugų išlaidas (1 843 500 EUR) ir parengiamosios, valdymo, informavimo ir viešinimo, kontrolės ir ataskaitų teikimo veiklos išlaidas (65 500 EUR);
3.	pažymi, kad Belgija pateikė visas būtinas garantijas, kad laikomasi nacionaliniuose ir ES teisės aktuose nustatytų reikalavimų dėl kolektyvinio atleidimo iš darbo ir kad suteikiant galimybę pasinaudoti siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų;
4.	atkreipia dėmesį į atleistų darbuotojų profilį: daugiau nei pusė atleistų darbuotojų yra vyresni nei 50 metų ir trečdalis jų turi vidurinį ar žemesnį išsilavinimą, ir mano, kad dėl laisvų darbo vietų skaičiaus mažėjimo tendencijos ir geografinio pasiskirstymo darbuotojams reikės papildomos prie poreikių pritaikytos paramos, visų pirma, tikslinės pagalbos, daugiausia dėmesio skiriant kvalifikacijos kėlimui ir perkvalifikavimui, taip siekiant padėti jiems sėkmingai įsidarbinti;
5.	pabrėžia, kad Belgija patvirtino, jog priemonėms, kurioms skiriama EGF finansinė parama, nebus skiriama finansinė parama pagal kitas Sąjungos finansines priemones;
6.	pažymi, kad prie individualių poreikių pritaikytą suderintą paketą, kuris turi būti teikiamas atleistiems darbuotojams, sudaro šios priemonės: a) darbo grupė (informaciniai susitikimai, kuriuos rengia atvejų vadybininkai, gerai išmanantys vietos darbo rinką, ir konsultantai, turintys patirties teikiant rekomendacijas dėl kolektyvinio atleidimo iš darbo procesų), b) perdarbinimas (perdarbinimo paslaugos, teikiamos per grupinius ar individualius susitikimus, pirminis pokalbis ir individualus orientavimas, įgytų įgūdžių sertifikavimas, skaitmeninės darbo paieškos platformos naudojimo gairės ir kt.; asmenims, kuriems reikia IRT mokymo, bus rengiami baziniai mokymai ir teikiama papildoma parama per „Digibanks“ paslaugą, kuria naudodamiesi darbuotojai gali pasiskolinti nešiojamąjį kompiuterį, dalyvauti mokymuose, kaip juo naudotis, ir t. t.), c) pagalba ieškant darbo, d) orientavimas, e) sustiprinta pagalba ieškant darbo, f) mokymas ir perkvalifikavimas, g) mokymas darbo vietoje, h) darbo mugė ir i) darbo paieška bei darbo jėgos pasiūlos ir paklausos derinimas; turėdamas mintyje tikslinių paramos gavėjų amžių ir išsilavinimo profilį, pabrėžia, kad teikiant individualiems poreikiams pritaikytas paslaugas reikėtų atsižvelgti į konkrečius šių grupių poreikius;
[bookmark: _Hlk222318689]7.	ypač pabrėžia tai, jog svarbi EGF reglamento 7 straipsnio 2 dalis, pagal kurią reikalaujama, kad rengiant suderintą paketą būtų atsižvelgiama į darbo rinkos ateities perspektyvas ir būsimus įgūdžių, kurie būtų suderinami su perėjimu prie efektyvaus išteklių naudojimo ir tvarios ekonomikos, poreikius, ypatingą dėmesį skiriant įgūdžių, kurių reikia skaitmeninės pramonės amžiuje, sklaidai; palankiai vertina tai, kad paslaugų paketas apima IRT mokymus ir papildomą paramą įdarbinimo paslaugų srityje: teikiama parama tiek skaitmeniniu požiūriu neraštingiems, tiek tam tikrų skaitmeninių įgūdžių turintiems asmenims, atliekant skaitmeninių įgūdžių vertinimą ir suteikiant galimybę darbuotojams pasiskolinti nešiojamąjį kompiuterį, dalyvauti mokymuose, kaip juo naudotis, ir gauti atsakymus į savo skaitmeninius klausimus;
8.	primena, kad yra galimybė taikyti specialias laikinas priemones iš suderinto paketo, įskaitant, be kita ko, vaiko priežiūros išmokas, kaip numatyta EGF reglamento 7 straipsnio 2 dalies b punkte, taip siekiant palengvinti darbo ieškančių asmenų dalyvavimą siūlomoje veikloje.

